पेरिस. दूसरी वरीयता प्राप्त स्विट्जरलैंड के रोजर फेडरर ने अपने कॅरिअर की 900वीं जीत दर्ज करते हुए फ्रेंच ओपन टेनिस प्रतियोगिता के क्वार्टर फाइनल में प्रवेश किया। उन्होंने पांच सेटों तक चले मुकाबले में 15वीं वरीयता प्राप्त फ्रांस के जाइल्स सिमोन को 6-1, 4-6, 2-6, 6-2, 6-3 से हराया।
फेडरर इस जीत के साथ ही लगातार 36वीं बार ग्रैंडस्लैम के क्वार्टर फाइनल में पहुंचने वाले खिलाड़ी बन गए हैं। इसके अलावा यह फेडरर की रोलां गैरोस में रिकॉर्ड 58वीं जीत है। फेडरर अब सेमीफाइनल में अपनी जगह पक्की करने के लिए छठी वरीय जो विल्फ्रेड सोंगा से मुकाबला करेंगे।
फेडरर को दूसरे सेट में जाइल्स से कड़ा संघर्ष करना पड़ा और 28 वर्षीय फ्रांसीसी खिलाड़ी ने दूसरे सेट के सातवें गेम में स्विस खिलाड़ी की सíवस तोड़ते हुए मैच को बराबरी पर ला दिया, लेकिन ब्रेक के बाद फेडरर ने एक बार फिर अपनी प्रतिभा दिखाते हुए चौथे सेट के छठे और आठवें गेम में ब्रेक प्वाइंट हासिल कर मैच को 2-2 से बराबरी पर ला दिया। पांचवें सेट के आखिर में फेडरर ने बैकहैंड लगाते हुए सेट और मैच अपने नाम कर लिया।
रॉबरेडो का अजब रिकॉर्ड
पुरुष सिंगल्स के अन्य मुकाबले में 32वीं सीड स्पेन के टॉमी रॉबरेडो ने हमवतन 11वीं सीड निकोलस अल्माग्रो पर 6-7, 3-6, 6-4, 6-4, 6-4 के पांच सेटों तक चले कड़े संघर्ष में जीत दर्ज करने के साथ ही फ्रेंच ओपन के क्वार्टर फाइनल में जगह पक्की कर ली।
रॉबरेडो को सेमीफाइनल में जगह बनाने के लिए स्पेन के डेविड फेरर से मुकाबला करना होगा। रॉबरेडो 86 वर्ष में पहले ऐसे खिलाड़ी बन गए हैं, जो लगातार तीन ग्रैंडस्लैम में दो सेट पिछड़ने के बावजूद क्वार्टर फाइनल में पहुंचने में कामयाब रहे हैं। इससे पहले 1927 में विंबलड़न में हेनरी कोकहेट को यह उपलब्धि हासिल थी।
awa_Deva awa_Deva hin_Deva mag_Deva hin_Deva hin_Deva